《丙戌春日侍太夫人邓尉探梅遍历铜坑香雪海诸胜太夫人命赋梅花用高青邱韵呈九首 其一》
清代·张襄

探奇何必万峰台，茅屋疏篱处处栽。林外乱鸦冲雪去，山中孤鹤破烟来。

新枝烂缦攒红蕊，古干杈丫点绿苔。竹处一枝看更好，横斜多傍夕阳开。

作者简介：张襄，字云裳，一字蔚卿，蒙城人。游击殿华女。有《支机石室诗》、《锦槎轩集》。